विगत दिनों भारत सरकार,मानव संसाधन विकास मंत्रालय के केंद्रीय हिंदी निदेशालय ने अपनी स्थापना(1960) से पचास वर्ष के पूरे होने पर स्वर्ण जयंती समारोह,इंडिया हैबिटेट सेंटर में बड़ी भव्यता किंतु सादगी के साथ मनाया.इस अवसर पर केंद्रीय मानव संसाधन मंत्री कपिल सिब्बल,मंत्रालय की संयुक्त सचिव श्रीमती अनिता भटनागर जैन,निदेशक भाषाएं श्री आर.पी. सिसौदिया,निदेशक प्रो.के.विजय कुमार और उपनिदेशक श्रीमती शशि भारद्वाजआदि मंचासीन थे. केंद्रीय हिंदी निदेशालय ने मंत्री महोदय के कर कमलों द्वारा हिंदी साहित्य और व्याकरणिक बिंदुओं की बारह सी.डी. तथा विभिन्न भाषाएं और हिंदी की ग्यारह आडिओ सी.डी.के अतिरिक्त देवनागरी का मानकीकरण,स्पेनी हिंदी शब्दावली,भारतीय भाषा परिचय-सभी भाषाओं का संक्षिप्त इतिहास,हिंदी लेखक संदर्भिका,केंद्रीय हिंदी निदेशालय के पचास वर्ष-एक सिंहावलोकन,स्मारिका एवं कार्यक्रम और दिशा-निर्देश आदि पुस्तकों का लोकार्पंण सुनियोजित ढंग से निष्पादित करवाया. इस अवसर पर मंत्री जी ने निदेशलय की द्विवभाषी साइट का भी लोकार्पण किया.